Verma kraftverk

Verma kraftverk var et vannkraftverk i Rauma kommune i Møre og Romsdal. Kraftverket ble nedlagt i mai 2019, da Nye Verma kraftverk ble satt i drift. Kraftverket utnyttet et fall på 420 meter i elven Verma, som er en sideelv til Rauma. Inntaket ligger på 576 moh. og kraftverket på 166 moh. omkring 200 meter oppstrøms fra samløpet med hovedelven Rauma. Inntaksdammen lå i Verma 380 meter ovenfor og hadde en liten betongdam som kunne holde på om lag 30 000 m³ vann. Dette kunne gi full drift av kraftverket på ca. 3,3 timer. Vermevatn, Restjørn og Langvatnet er regulert med dam og ble brukt som reguleringsmagasiner. Vermevatn er regulert 5,5 meter. Langvatn ligger på vannskillet mellom Verma- og Valldøla, og det overføres 1,0 m³/s vann til Verma. Langvatnet ble regulert i 1962. Det overføres også vann fra Midtbotnelva. Tilførsel fra Langvatnet og Midtbotn bidrar ikke til oppfylling av Vermevatnet. Nedbørfeltet er på 115,9 km², og tilsig er på 162,4 millioner m³. Magasinkapasiteten er på 32,4 millioner m³. Vermafossen er delvis tørrlagt som følge av kraftverkets bruk av vannet. Elven Verma er et typisk eksempel på agnordal. I selve Vermedalen går elven Verma til dels i meandere gjennom store løsmasser.. Vassdraget er vernet mot videre kraftutbygging. Elven har vært regulert siden 1923 og dette kraftverket produserte energi siden 1949 og verket ble utvidet i 1953. Kraftverket etterfulgte tidligere elvekraftverk i Vermefossen (fra 1935) og i selve Rauma ved Stavemsfossen (fra 1916 eller 1919). Kraftverket i Stavemsfossen leverte 380 kW og strømmen ble overført med høyspentlinje til Åndalsnes og Veblungsnes 35 km unna. Kraftverket hadde totalt en midlere årsproduksjon på 70 GWh. To peltonturbiner kunne produsere totalt 8,3 MW. Verket er eid av Rauma Energi. I 1989 gikk fallrettighetene til Verma tilbake til staten som følge av hjemfall. Rettighetene er senere kjøpt tilbake av Rauma Energi. 24. januar 2014 gav Olje- og energidepartementet Rauma Energi tillatelse til å bygge Nye Verma kraftverk. Se også Rauma Energi: Oppgradering av Verma kraftverk Referanser Kilder Rauma Energi Arkivert 4. januar 2018 hos Wayback Machine. NVE